כלי יקר דברים פרק טז

פרשת שופטים

(יט) לא תטה משפט לא תכיר פנים ולא תקח שוחד. מדלא קאמר ולא תכיר פנים בוי"ו ואמר ולא תקח שוחד בוי"ו שמע מינה שלא תטה ולא תכיר כל אחד מילתא באפי נפשיה, אבל לא תקח שוחד תולדות של לא תכיר פנים...

(כא) לא תטע וגו', ולא תקים וגו', לא תזבח וגו'. במדרש אמרו (דברים רבה ה ו) כי בכסא של שלמה המלך היו שש מעלות והיה כתוב על אחד לא תטה, על השני לא תכיר, על השלישי לא תקח, על הרביעי לא תטע, על החמישי לא תקים, על הששי לא תזבח. וכל משכיל ישתומם על המראה מה ענין לא תזבח ולא תקים ולא תטע לכסא שלמה אשר הוכן למשפט. ומאמר לא תזבח אשר יראה בעיניך רחוק לסמכו לכסא משפט הנני מראה מקום כי קרוב הדבר מאד, כדרך שאמרו (יבמות קא א) כשם שבית דין מנוקים היו בצדק כך היו מנוקים ממום שנאמר (שיר השירים ד ז) כולך יפה רעיתי ומום אין בך. וידוע שאין לך דבר הבא בקבלה שאין לו סמך מן התורה כי דברי תורה מדברי קבלה לא ילפינן (חגיגה י ב). ומהיכן למדו לומר כן מן התורה שהסנהדרין צריכין להיות נקיים מכל מום, אלא ודאי לפי שהכל מודים אפילו מאן דלא דריש סמוכים מכל מקום במשנה תורה הכל דרשי סמוכים (יבמות ד א). ואם כן למאי נפקא מינה נסמכו ששה לאוין הללו, אלא לומר לך שכולם תלוין ביושב על כסא דין. ולא לחנם אמרה תורה שיהיה מקום ישיבת הסנהדרין אצל המזבח, אלא ודאי כדי ללמוד זה מזה וכל הפוסל במזבח עצמו ובנקרבים על גביו זהו הדבר הפוסל גם בסנהדרין. בנקרבים על גבי המזבח כתיב לא תזבח לה' אלהיך שור או שה אשר יהיה בו מום כל דבר רע, כשם שפוסל המום בקרבן כך פוסל גם בסנהדרין, כי כל מום חיצוני מגלה איזו רעה הנסתרת בתוך הגוף בין באדם בין בבהמה לכך נאמר בבהמה כל דבר רע כי המום הנגלה מורה שיש בקרבה איזו רעה נסתרת כל חלי וכל מכה, וכתבה לנו התורה כדי לגלות טעם המום הפוסל גם בסנהדרין כי המום החיצוני יוצא מן השורש פורה ראש ולענה כדרך שפירשנו למעלה בפרשת אמור (ויקרא כא כא) בפסוק מום בו עיין שם, דרך משל אם הוא עיור מעינו אחת ידענו בו כי השוחד גרם לו, ואם הוא פסח ידענו שרגלו לא עמדה במישור והוא צולע ופוסח על שתי הסעיפים וכן כל המומים, וזה שאמרו כשם שצריכין להיות מנוקים בצדק וכו' למה תלוי המום בצדק אלא ודאי לפי שזה תלוי בזה כי המום מורה על קלקול הצדק לכך סמך פסוק לא תזבח לפסוק צדק צדק תרדוף:

וכשם שהמזבח היה צריך להיות מן אבנים הרבה ולא מצבת אבן אחת כך הסנהדרין, כי אין דן יחידי אלא אחד (אבות ד י). על כן היו הסנהדרין צריכין להיות רבים כי אנשי המעלה נמשלו לאבני נזר בהרבה מקומות במקרא, לכך היה כתוב על כסא שלמה לא תקים לך מצבה. ולא תטע לך אשרה דרשו (סנהדרין ז ב) כל המעמיד דיין שאינו הגון כאילו נוטע אשרה ובמקום תלמיד חכם כאילו נטעו אצל מזבח ה', וזה אזהרה גדולה על גסות הרוח ואנו למידין גם זה מן המזבח שלא רצה ה' במזבח של כסף וזהב אלא מזבח אדמה תעשה לי המורה על גדר הענוה. וחז"ל אמרו (אבות ד ט) הגס לבו בהוראה שוטה רשע וגס רוח, וכמו שנאמר (תהלים כה ט) ידרך ענוים במשפט. ובטעמו של דבר זה הארכנו למעלה בפרשת משפטים על פי המדרש אשר הובא בילקוט פרשה זו (רמז תתקז) על פסוק שופטים ושוטרים, משל למלך שהיה לו פרדס נאה והיה לו בן קטן וכו', ושם אתנו ביאור יקר על מדרש זה המאמת דבר זה שהגסות רוח מקלקל כל הדינין, ושורש הקלקול פורה מן הדיינים אשר נתמנו לשם שבח ואושר מצד רום לבבו או לבב קרוביו המהדרים אחר יותרת הכבוד והשררה ומעמידין אשרה זו כדי שיהיה מאושר בארץ כהוראת לשון אשרה, וחז"ל אמרו (סוטה ה א) כל מי שיש בו גסות הרוח ראוי לגדעו כאשרה וכו', שמע מינה שמשפט אחד להם לאשרה ולמסתופפים בצלה שניהם גדועים ונכרתים ובמקום תלמיד חכם כאילו נטעו אצל המזבח כי שם מושב הסנהדרין והיינו במקום תלמיד חכם:

**ובדורינו כמה אשירות נוטעים בכל עיר ועיר, לא יבקרו בין במקום תלמיד חכם או לא גם כי יהיה בעירו תלמיד חכם מופלא בתורה וחסידות כל חכמתו לא עמדה לו, כי על כל פנים כל אחד יבחר לו בקרובו או במחותנו אשר יודע בו שהוא יחניף לו או יתנגד לשונאו, ופירצה זו במלואה ברבת בני עמי אשר לכבוד זרע אברהם עת לקצר ומכל מקום עלה בידי ביאור יקר בסמיכות ששה לאוין אלו:**

כלי יקר דברים פרק יז

(טו) שום תשים עליך מלך וגו'. רבים אומרים מי יראנו טוב ביאור מספיק על הספק הגדול הנופל על מצוה זו, שאם היה רצון ה' שלצדק ימלוך מלך כשיחפצו הם אם כן למה נתרעם עליהם שמואל הנביא וה' עמו כששאלו להם מלך משמע שהיה דבר נתעב בעיני ה'. ויש אומרים שהתרעומת היה על שאמרו לשופטינו ככל הגוים שישפוט אותם בנימוסי הגוים. ויש אומרים שאין פרשה זו מצוה אלא הודעת דברים שהקב"ה מגיד מראשית אחרית שכך יבקשו ישראל לעתיד והתיר להם ה', ומהר"י אברבנאל האריך בויכוח זה:

ואומר אני דעתי בקצרה שהרצון האלהי היה שלצדק ימלוך מלך עליהם כדי להטיל מוראו על כולם כמו שאמרו חז"ל (אבות ג ב) הוי מתפלל בשלומה של מלכות שאלמלא מוראה וכו', ולא לצורך המשפטים שהרי היו בתי דינים קבועים בכל עיר אלא לצורך קיבוץ ותיקון המדינות ואך באופן זה שתהיה אימת מלכות עליהם כי בזה רצה ה', וכן אמר ליהושע (דברים לא כג) כי אתה תביא את העם הזה, טול מקל והך על קדקודם. לכך נאמר כי תבוא אל הארץ וגו', כי לאחר ירושה וישיבה ישמן ישורון ויבעט ואיש הישר בעיניו יעשה כשאין מלך בישראל, ואז ודאי יאמרו השרידים אשר ה' קורא כי עת לעשות לשאול מלך ואמרת אשימה עלי מלך שיהיה מוראו עלי כי כן משמע לשון עלי שיהיה עליון עלי ומושל ורודה בי בחזקת היד, ככל הגוים אשר סביבותי לעשות כמתוקנים שבהם שאינן בועטים במלכיהם ומקבלים עליהם מרות ומציאות זמנינו יוכיח, ועל זה נאמר שום תשים עליך מלך כי שאלה זו כהוגן כשיהיה עליך מלך דהיינו אימתו עליך כמובן ממלת עליך:

אבל בימי שמואל לא דיברו נכונה כי אמרו תנה לנו מלך (שמואל - א ח ו). לא אמרו עלינו מלך אלא לנו, כי לא רצו לקבל מרות שיהיה מוראו עלינו אלא יהיה לנו מסור בידינו להקים מלכין ולהעדי מלכין, והיוצא לנו מזה שבעל כרחו יחניף לנו, ועל כן אמרו לשופטינו ככל הגוים (שם פסוק ה) כי עיקר צורך החנופה היא במשפטים וכמנהג ארצות אלו שמקבלים איזה רב על זמן ידוע כדי שלא יהא אימתו עליהם ואדרבה אימתם על הרב, ועל כן הוא מוכרח להחניף להם כדי שלא ידחוהו. וירע הדבר בעיני שמואל כאשר אמרו תנה לנו מלך (שם פסוק ו)... וכן נאמר אחר כך כי יספנו על חטאתינו לשאול לנו מלך (שם יב יט). ורצו לומר בתחילה קודם ששמענו העונש, ופירוש זה יקר. ומובן שינוי הלשון בין עלינו ללנו, ומצד דקדוק חז"ל שאמרו (כתובות יז א) שתהא אימתו עליכם כי עיקר המצוה תלויה בזה:

ומה שנאמר ויאמר ה' אל שמואל שמע בקולם וגו' והמלכת להם מלך (שמואל - א ח כב), והוה ליה לומר עליהם, לפי שקבלת המורא תלוי במקבלים ולא ה' פעל זאת אלא נתן להם מלך שהיה שוה להם לבלתי רום לבבו מאחיו על כן אמר בשעת מעשה להם, אבל מכל מקום לישראל לא היה נכון לומר כן כי אם כדבר ה' שאמר ואמרת אשימה עלי מלך כך היה להם לומר:

כלי יקר דברים פרק יח

(ג) וזה יהיה משפט הכהנים וגו'. רוב המפרשים חתרו למצוא דרך לסמיכות פרשה זו לפרשה של מעלה ולא מצאו ביאור מספיק, עיין בספר מהר"י אברבנאל אשר הביא דעות הרבה בזה. ואומר אני לפי שנאמר (שמואל - א ח יא - - יד) זה יהיה משפט המלך אשר ימלוך עליכם וגו' ואת שדותיכם וכרמכם יקח וגו', הורה במלת עליכם לומר שכבר נרמז בתורה משפט המלך ומעשהו כמו שנאמר שום תשים עליך מלך, שיהיה מושל עליך בגופך וקל וחומר במאודך, על כן סמך לפרשת המלך שמשפטו ליקח הכל בזרוע, אבל משפט הכהנים אינו כן אלא שכר שירותו הוא נוטל כמו שנאמר לעמוד לשרת וגו', לא כמו שאמר קרח שהם לוקחין דרך שררה כמלך כמבואר במקומו, ויכול להיות שרמז למלך שלא יגע בכל אשר זכו הכהנים משולחן גבוה ומנדה בלו והלך לא שליט למרמא עליהן (עזרא ז כד):

כלי יקר דברים פרק כ

(א) כי תצא למלחמה על אויבך. אנו צריכין למודעי חילוף הלשון מיחיד לרבים כמה פעמים, כי אמר וראית סוס ורכב ואחר כך אמר עם רב ממך. והמפרשים אמרו כי בעיני ה' יתברך הם כולם כסוס ורכב אחד ואם הוא עם רב היינו ממך הוא רב ולא בעיני ה' יתברך. ועוד כי תצא לשון יחיד ואחר כך אמר והיה כקרבכם לשון רבים, וכ"ף הדמיון של כקרבכם צריכה ביאור כי בקרבכם מבעי ליה:

ואומר אני שבהיות שלום בין האויבים אז המלחמה מסוכנת ביותר כי כולם נוסדו פה אחד על ה' ועל משיחו, אבל כשחלק לבם ואינן באגודה אחת אין הסכנה גדולה כל כך, וזה הנס אשר הקדוש ברוך הוא עושה עם ישראל שאף על פי שבתחילת יציאתם למלחמה כל האומות נתחברו כאילו היו כולם סוס ורכב אחד כאיש אחד, מכל מקום כקרבכם אל המלחמה ביני ביני ישלח ה' בהם את המהומה ויפרדו איש מעל אחיו ותהיה חרב איש ברעהו. כמו שנאמר (דברים כח ז) בדרך אחד יצאו אליך ובשבעה דרכים ינוסו לפניך, לפי שבהתחלה הם בהסכמה אחת וביני ביני ישלח ה' בהם המהומה להיות חלק לבם עד שכל שבע אומות כל אחד מהם ינוסו בדרך אחד בפני עצמו כמו שנאמר (תהלים כא יג) כי תשיתמו שכם וגו' דהיינו לחלקם לחלקים:

וזה שאמר כי תצא למלחמה על אויבך בלא יו"ד אצל הבי"ת המורה על אויב אחד, וראית סוס ורכב עם רב ממך רצה לומר עם רב כזה כולם נתוועדו אל עמק שוה בהתחלה כאיש אחד וכסוס ורכב אחד וכל אומה אומרת לחברתה כסוסי כסוסך ועל ידי זה מסתמא יכנס מורך בלבבך, לפיכך אמר אל תירא לא מהם ולא מהמונם כי לסוף יתפרדו איש מעל אחיו כמו שנאמר אתם קרבים היום למלחמה על אויביכם, לשון רבים כי בטרם יקרב אליהם ישראל הפיצם ה' ומסך רוח עועים בקרבם (ישעיה יט יד), וחלק לבם זה מזה. ולעומת זה גם בישראל עושה הקדוש ברוך הוא נס שני כי אם בשעת היציאה למלחמה יצאו מתי מספר כאילו לא יצא כנגדם כי אם איש אחד מישראל כך בהתחלה נראין ישראל מועטים בעיני האויבים, ביני ביני ישלח ה' עזרו שהאויבים יראו צל ההרים כאנשים וכדרך שנאמר (מלכים - ב ז ו) וה' השמיע את מחנה ארם וגו' קול חיל גדול וגו' מכאן ראיה שאפילו מועטים הקדוש ברוך הוא מראה אותם לאומות כאילו היו רבים כדי להפחידם, לכך נאמר והיה כקרבכם אל המלחמה וכ"ף הדמיון קאי על לשון רבים שבמלת כקרבכם לומר שאתם נראין כרבים אף על פי שלפי האמת אינו כן כי אתם המעט, וזה פירוש יקר:

(ג) ואמר אליהם שמע ישראל. פירש רש"י אפילו אין בידכם אלא זכות קריאת שמע בלבד וכו'. אטו קריאת שמע מילתא זוטרתי היא....

ועל זה דרשו חז"ל (ברכות יח א) כי החיים יודעים שימותו (קהלת ט ה) אלו הצדיקים וכו', ורצה לומר שיודעים שימותו ועל כן זכרון יום המיתה תמיד לנגד עיניהם ודבר זה מצילם מן החטא, והמתים אינן יודעין מאומה אלו הרשעים שבחייהן קרוין מתים שנאמר (יחזקאל כא ל) ואתה חלל רשע וגו' אשר בא יומו בעת עוון קץ, רצה לומר הרשעים אינן יודעים מאומה כי אין זכרון יום המות לנגד עיניהם כלל. וזה שאמר אשר בא יומו בעת עוון קץ רצה לומר בעבור העוון של הקץ שלו כי לא היה זכרון קץ שלו לנגד עיניו כלל, לא כדוד שהתפלל ואמר הודיעני ה' קיצי וגו' (תהלים לט ה) אלא קרבם בתימו לעולם וגו' (שם מט יב). וזה פירוש יקר: